**El R’baa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sultanul de Maroc

Are-n împărăţie

O sută şi o mie

De armăsari cu foc.

Dar jur pe Dumnezeu!

Că el cu veselie

Mi-ar da averea-i mie

În schimb pe calul meu.

– La Allah, illa Allah, U Mohamed rasul Allah!

Sultanul de Maroc

Are cămile uşoare

Ce duc a lui odoare

La Mecca, sfântul loc.

Dar jur pe Dumnezeu!

Că el orice comoare

Şi partea lui de soare

Mi-ar da pe calul meu.

– La Allah, illa Allah, U Mohamed rasul Allah!

Sultanul de Maroc

Mai are-o favorită

Frumoasă, înflorită

Ca visul de noroc.

Dar jur pe Dumnezeu!

Că inima-i răpită

Chiar pe a sa iubită

Mi-ar da pe calul meu.

– La Allah, illa Allah. U Mohamed rasul Allah!

Din Tunis la Maroc

Nu-s iute rândunele

Aşa de uşurele

Ca murgul meu de foc.

I-a dat chiar Dumnezeu

Picioare de gazele

Şi ochi frumoşi de stele

Să fie-odorul meu!

– La Allah. illa Allah, U Mohamed rasul Allah!